Twee met vuurwapens in Hermanus vasgetrekHermanus. Argieffoto Twee verdagtes is by ŉ huis in Hermanus in die Wes-Kaap in hegtenis geneem nadat onwettige vuurwapens glo in hul besit gevind is. Kapt. FC van Wyk, provinsiale polisiewoordvoerder, het gesê die inhegtenisnemings volg ná ŉ gesamentlike intelligensiegedrewe poging wat Vrydagoggend in Gousblomstraat in Mount Pleasant uitgevoer is. “Beamptes het inligting opgevolg en ŉ klopjag by die perseel uitgevoer. Tydens die soektog is ŉ 34-jarige man in besit van ŉ .357 Magnum-rewolwer betrap terwyl hy in ŉ motor buite die perseel gesit het,” het Van Wyk gesê. Die man is in hegtenis geneem op aanklag van die besit van ŉ ongelisensieerde vuurwapen. “Beamptes het ook op ŉ haelgeweer in die plafon van een van die kamers afgekom. Daar is later vasgestel dat die haelgeweer vroeër in Caledon as gesteel aangemeld is. Die polisie het ook ŉ klein hoeveelheid dagga en tik gevind en daarop beslag gelê.” Volgens Van Wyk is ŉ 39-jarige verdagte in die huis in hegtenis geneem op aanklag van die besit van ŉ ongelisensieerde vuurwapen en die besit van dwelms. “ŉ Verdere aanklag van handel van alkohol sonder ŉ lisensie sal ook bygevoeg word, aangesien daar ook op ŉ groot hoeveelheid drank beslag gelê is.” Albei verdagtes moet Dinsdag in die Hermanus-landdroshof verskyn.